Claudius Philips

Claudius Alvin Philips, tambe conoci como Mighty Talent, (☆ 8 di april 1964 na San Nicolas), ta un musico, lider di banda, cantante (di calypso), compositor, areglista y producer di Aruba. For di decada 1980 el a titula "Road March King" y "Calypso King" di Aruba multiple biaha. Philips ta wordo considera un artista legendario di musica carnavalesco Arubano. 

 Bida 
Claudius Philips a nace na San Nicolas den un famia di seis yiu, cinco homber y un muhe. E tabata un famia musical, cada uno tabata toca un instrumento of tabata canta. Claudius tabata canta ademas di toca piano.

Su carera musical ta inicia cu 17 aña ora el a sali ganador di e Mr Valentine Song Festival, su prome festival na Sint Maarten. E mesun aña e ta sali ganador di e Talented Teens Festival na Aruba y ta asumi e nomber artistico ‘Mighty Talent’. Durante un periodo di mas cu 20 aña el a participa den Festival di Calypso y Roadmarch di Aruba como Mighty Talent, ganando e titulo di Rey di Calypso 20 biaha, Rey di Roadmarch 16 biaha y a corona pa tur dos titulo riba mesun anochi 9 biaha.Ruby Eckmeyer, Baluarte, documentacion di nos pilarnan cultural, Depto. di Cultura Aruba, januari 2020 E tabata uza Papiamento den su composicionnan di temporada di Carnaval, cua tradicionalmente tabata domina pa e idioma ingles. 

Na 1983 e ta sali e di cuater finalista den e Festival OTI (‘Organización de la Televisión Iberoamericano’) na Washington D.C. representando Antias Hulandes cu e composicion En cada nota cantará su voz. Den historia di su participacion esaki tabata e posicion mas halto di Antias Hulandes den Festival OTI. E mesun aña e ta gana e titulo di "Voz Hubenil" di Aruba. Na 1984 e ta gana e prome premio durante e Caribbean Song Festival. Na 1990 el a bay studia durante dos semester na ‘Berkley College of Music’ na Boston.

Claudius Philips tabata subi tarima cu diferente banda, entre nan Musical Time, Pride, Aruban band, Sound & Harmony i Sensacion del Caribe. Na 1992 e ta lanta su propio banda, O.R.E.O (abreviacion di One Real Electronic Organization). Huntu cu O.R.E.O. Philips ta bira popular riba e Islanan ABC, Sint Maarten, Surnam i New York durante añanan 1990 y 2000, kibrando tur record existente den benta di disco. Su album "Saka e Boem" en particular ta sobresali cu e  ‘Golden Award’ y ‘Platinum Award’ di ‘Disc Maker’, un organisacion na Philadelphia (Merca). Te awendia e ta e unico artista den Caribe Hulandes cu a logra esaki.

 Bida personal 
Philips tin dos yiu homber activo den musica: Claudius Philips II, conoci tambe como Claudius Jr., of Claudy 2.0., como musico, producer, compositor, areglista y ingeniero di zonido y Shawn Philips, conoci como Krypto of Mighty Talent, Jr., como cantante, compositor y areglista. Shawn Philips a titula "Rey di Calypso" di Aruba multiple biaha.https://24ora.com/claudius-ii-y-shaun-philips-nivel-di-musica-na-aruba-a-subi-mas-e-mentalidad-a-keda-mesun-cos/ Claudius II y Shaun Philips: Nivel di musica na Aruba a subi mas e mentalidad a keda mesun cos], 24ora (5 di februari 2026)

 Discografia 
Album
 Come to the Island (1993)
 Saca e Boem (1994)
 Roadmarch 95 y Saca e Bum Bum (1995)
 Sigi sigi (1996)
 Hisa mi Salario (1997)
 Call me (1998)
 Mighty Talent (1999)
 We're Back at Last (2002)
 We're No Different 
 Present 2 Past

Category:Hende
Category:Aruba
Category:Kantante
Category:Arubano konosí